KIRJALLINEN KYSYMYS E-0682/00

esittäjä(t): Glenys Kinnock (PSE) komissiolle

(9. maaliskuuta 2000)

Aihe: YK:n vuosituhannen vaihteen yleiskokouksen ja huippukokouksen valmistelut

Voiko komissio ilmoittaa, mitä valmisteluja on tehty Yhdistyneiden kansakuntien syyskuussa 2000 järjestettävää vuosituhannen vaihteen huippukokousta varten?

Voiko komissio kertoa pääpiirteittäin, mihin toimiin se on ryhtynyt erityisesti rohkaistakseen jäsenvaltioita ja kansalaisyhteiskuntaa keskusteluihin sekä laatiakseen ehdotuksia, jotka tähtäävät YK:n järjestelmän vahvistamiseen kansainvälisen päätöksenteon keskeisenä elimenä tasa-arvon, oikeudenmukaisuuden, demokratian sekä kestävän ja vastuullisen ympäristöpolitiikan pohjalta maailmanlaajuisen demokratian peruskirjan mukaisesti?

Poul Nielsonin komission puolesta antama yhteinen vastaus kirjallisiin kysymyksiin E-0681/00 ja E-0682/00

(28. huhtikuuta 2000)

Euroopan yhteisö on yksi YK:n vuosituhannen huippukokouksen (Millenium Summit) päävalmistelijoista. Komissio ja jäsenvaltiot pitävät New Yorkissa 5.8.9.2000 pidettävää huippukokousta sekä YK:n päämajassa New Yorkissa 22.26.5.2000 järjestettävää kansalaisjärjestöjen foorumia niiden valmisteluvaihe mukaan luettuna tilaisuutena yrittää päästä yhteisymmärrykseen YK:n tulevaisuuden suuntalinjoista, mikä helpottaisi entisestään järjestön lujittamiseen tähtääviä uudistuksia. Tästä syystä komissio osallistuu aktiivisesti huippukokouksen valmisteluun. Se osallistuu säännöllisesti yhteisön koordinointitoimiin New Yorkissa ja Brysselissä; tähän mennessä on käsitelty kestoa, muotoa, aiheita, siviiliyhteiskunnan osallistumista ja tuloksia.

Muodon osalta yhteisö on vaatinut, että huippukokouksen olisi oltava interaktiivinen niin, että lyhyiden ja muodollisten julkilausumien ohella käydään pyöreän pöydän keskusteluja erityisaiheista, joiden yhteisenä nimittäjänä on ihmisoikeudet. Maaliskuussa 2000 YK:n sihteeristö julkaisi raportin antaakseen lisää pontta huippukokouksesta käytävälle keskustelulle.

Siviiliyhteiskunnan osallistumisen osalta yhteisö suhtautuu tyytyväisyydellä YK:n yleiskokouksen puheenjohtajan ehdotukseen, jonka mukaan kansalaisjärjestöjen foorumin edustajan olisi puhuttava huippukokouksen täysistunnossa.

Tulosten osalta yhteisö kannattaa ytimekästä poliittista julistusta, jossa valtioiden ja hallitusten päämiehet ilmaisisivat olevansa sitoutuneita YK:n tavoitteisiin, periaatteisiin ja ihanteisiin ja johon liitettäisiin puheenjohtajien yhteenvedot pyöreän pöydän keskusteluista.

Komission puheenjohtaja aikoo osallistua huippukokoukseen ja puhua sen täysistunnossa. Lisäksi komissio toivoo, että sille tarjoutuu mahdollisuus osallistua yhteen neljästä pyöreän pöydän keskustelusta.

Vuosituhannen kokouksen (Millenium Assembly) ja sen sihteeristön kertomuksen valmistelemiseksi on jo järjestetty viisi epävirallista alueellista kuulemistilaisuutta yhteistyössä YK:n viiden alueellisen komission kanssa innovatiivisten näkemysten ja ehdotusten löytymiseksi siitä, miten YK:ta voidaan parhaiten vahvistaa rauhan ja turvallisuuden, kehityksen, humanitaaristen kysymysten ja ihmisoikeuksien aloilla ilmeneviin haasteisiin. YK on kutsunut kansalaisyhteiskunnan edustajia osallistumaan yhdessä jäsenvaltioiden kanssa.

Kansalaisjärjestöjen foorumiin kokoontuu kansalaisyhteiskunnan edustajia ympäri maailman. Se on neuvottelutilaisuus, ja osallistujat valitaan eri perusteiden, kuten sukupuolen, aihepiirin, asiantuntemuksen ja edustamansa maantieteellisen alueen perusteella. Perinteisten valtiosta riippumattomien järjestöjen lisäksi muillakin merkittävillä ryhmillä, kuten nuorilla, parlamentaarikoilla, paikallisviranomaisilla, alkuperäiskansoilla, tutkimuslaitoksilla ja akatemioilla ja yksityissektorilla on oma edustuksensa vaikuttajayksilöiden kuten Nobel-palkinnonsaajien ohella.

Tarkempia tietoja saa seuraavista Internet-osoitteista:

http://www.un.org/millennium (YK:n WWW-sivusto) ja

http://www.globalpolicy.org/ngos/docs99/gpfrep.htm (Global Policy Forumin WWW-sivusto).